Înalți oficiali din Qatar, Arabia Saudită, Egipt și Iordania s-au întâlnit cu președintele francez, Emmanuel Macron, în seara zilei de vineri, 24 mai, pentru discuții legate de așa-numita soluție a celor două state în Palestina și Israel. Întrevederea vine după o decizie internațională prin care Israelului i se cere să înceteze atacurile militare din orașul Rafah.
Macron, premierul Qatarului și miniștrii de Externe ale celor trei state au abordat "toate pârghiile care ar putea fi activate pentru a obţine redeschiderea tuturor punctelor de trecere" către Fășia Gaza şi au examinat modul de "creştere şi aprofundare a cooperării lor în materie de ajutor umanitar, transmite președinția franceză, conform Agerpres.
Discuţia s-a concentrat de asemenea pe "punerea în aplicare efectivă a soluţiei a două state, singura modalitate de a garanta pacea şi securitatea statului Israel şi de a răspunde aspiraţiilor legitime ale palestinienilor".
Emmanuel Macron a reiterat "opoziţia faţă de operaţiunile (israeliene) la Rafah, apelul său la o încetare a focului imediată şi de durată în Gaza, precum şi la eliberarea tuturor ostaticilor" duşi de mişcarea islamistă Hamas în Fâşia Gaza. Franţa are încă doi cetăţeni printre ei, al treilea fiind găsit mort de armata israeliană.
Curtea Internațională de Justiție a ordonat vineri Israelului să își înceteze operațiunile militare în Rafah, conform Al Jazeera. Curtea a emis această decizie ca parte a dosarului în care Africa de Sud a înaintat o acuzație de genocid împotriva Israelului pentru modul în care a executat operațiunile militare din Gaza.
De asemenea, preşedintele francez a "condamnat fără echivoc noile anunţuri privind colonizarea în Cisiordania" şi a subliniat "hotărârea Franţei de a întări sancţiunile în materie, inclusiv la nivel european".
De asemenea, directorul CIA, William Burns, este aşteptat la Paris pentru a încerca să relanseze discuţiile cu Israelul privind un armistiţiu în Fâşia Gaza.